**EUHARISTIJSKO KLANJANJE za prestanak epidemije koronavirusom u božićnom vremenu (br. 2)**

**Pjesma**: *Svet, svet, svet ili Zdravo budi, mladi Kralju* (ili druga prikladna pjesma za početak klanjanja)

**Uvod**:

Novorođeni Isuse! Dolazimo pred tebe, radosni zbog tvoga rođenja, i zahvalni što si se oplijenio, kako bi nas otkupio i spasio. Iako je čitav svijet u strahu i brigama zbog vladajuće epidemije, mi znamo da svoj spas, ljubav i mir, pronalazimo u skromnim jaslama, koje su pružile zaklon tvojim svetim roditeljima, kada su ih svi odbacili. U njima pronalazimo tebe, moćnoga Kralja koji nas ljubi, bez obzira na sve. Radosnu vijest o tvome rođenju prenosili su skromni pastiri i na taj način postali jedni od prvih evangelizatora. Postali su ono na što pozivaš svakoga od nas - svijetu donositi Radosnu vijest.

Poslušajmo sada tekst iz Evanđelja po Luki (Lk 2,15-20 )

„Čim anđeli otiđoše od njih na nebo, pastiri stanu poticati jedni druge: "Hajdemo dakle do Betlehema. Pogledajmo što se to dogodilo, događaj koji nam obznani Gospodin.“ I pohite te pronađu Mariju, Josipa i novorođenče gdje leži u jaslama. Pošto sve pogledaše, ispripovijediše što im bijaše rečeno o tom djetetu. A svi koji su to čuli divili se tome što su im pripovijedali pastiri. Marija u sebi pohranjivaše sve te događaje i prebiraše ih u svome srcu. Pastiri se zatim vratiše, slaveći i hvaleći Boga za sve što su čuli i vidjeli, kako im je bilo rečeno.“

***(kratka tišina)***

Evanđelist Luka nam govori da su pastiri ostavili svoja stada, kako bi potražili Novorođenče u staji. Tako su u žurbi pronašli put do Marije, Josipa i Djeteta položenoga u jaslama. Iako nam nedostaju brojni detalji, koje bi mi ljudi željeli imati o ovome skromnome, a s druge strane veličanstvenome događaju, ipak nam je lako zamisliti divljenje pastira kada su ugledali dijete Isusa. Njihove uzbuđene oči i srca, dok su drugima pričali o anđelima, Mariji, Josipu i Isusu.

Njihovo je divljenje bilo jednostavno, izravno i osobno. Divljenje kakvo svi mi trebamo imati prema našem Otkupitelju. Njihovo divljenje nije bilo proračunato. A mi tako često dolazimo do Isusa tražeći nešto. I to je u redu. Isus nas i poziva da mu povjerimo svoje potrebe. Ali ako je to jedino vrijeme ili jedini razlog, zašto se molimo ili zašto ga štujemo, tada nam nedostaje prava radost nasljedovanja Isusa.

Ljubljenje Krista riječju ili pjesmom, radnjom ili davanjem, pokorom ili žrtvom, trebalo bi biti izraz ljubavi koje osjećamo u svome srcu; ljubavi koja raste kada se susrećemo s istinama o Bogu, o sebi i o njegovoj ljubavi prema nama.

**Pjesma**: *Oj, pastiri čudo novo -*  s kiticom *Ljubav Božja prevelika...*

***(kratka tišina)***

Božićna priča je mnogim ljudima veliki kamen spoticanja. Povijest svijeta okreće se oko rođenja seoske bebe u primitivnoj štali. Spasenje stotina milijuna ljudi, bespomoćno leži u jaslama. Ne zvuči baš realno današnjem čovjeku.

Rođenje Krista Spasitelja, slavnoga Sina Božjega, vječne Riječi Očeve na čiju sliku je sve stvoreno, bilo je neugodno jednostavno, previše obično. A prvi posjetitelji, posebno odabrana grupa muškaraca kojima su nebeski anđeli donijeli poruku, bili su obični čuvari stoke koji, bez sumnje, nisu znali kako se ponašati pred ovim djetetom. Zasigurno nisu imali ni rječitosti u objavljivanju Vijesti o njegovom rođenju. Sve to zvuči previše nevjerojatno.

Ili je to, ipak, možda vrhunac otajstva i mudrosti koja je daleko izvan čovjekova poimanja? Ponekad naše filozofiranje otupi našu vjeru, tako da nismo u mogućnosti vidjeti visine Božje mudrosti na način na koji to mogu maleni. „Slavim te Oče, Gospodaru neba i zemlje, što si ovo sakrio od mudrih i umnih, a objavio malenima“ (Mt 11, 25), rekao je Isus.

Ponekad je ključ za pronalaženje istine skromna radnja –odlazak na misu preko tjedna, jednostavna molitva u kutku svoje sobe, prihvaćanje savjeta, pomoć siromasima, otvaranje srca drugima. Ponekad je, dakle, jednostavno potrebno, odustati od razmišljanja i pasti na koljena.

***(kratka tišina)***

A kao što su pastiri prihvatili riječ anđela kao riječ Gospodnju, tako bismo i mi trebali prihvatiti riječi Svetoga pisma kao riječ Božju, te vjerovati onome što u njemu piše. Evanđelist Luka ističe da su pastiri vidjeli upravo ono što im je anđeo rekao da će vidjeti. To je poticaj na vjeru svakome od nas da, doista, iskreno i čvrsto vjerujemo onome što Bog govori svakome od nas. A govori nam puno toga. Sve za naše dobro.

Pastiri nisu za sebe zadržali Radosnu vijest, nego su preuzeli ulogu anđela i dalje je prenosili. Širili su radost. Upravo tako i mi trebamo živjeti svoj život – šireći tu Blagu vijest na svakom mjestu, u svakom trenutku, bilo to zgodno ili nezgodno. Uvijek iznova domišljati kako dalje prenositi poruku da je Spasitelj došao među nas. Na to smo pozvani svi.

Iako možda mislimo da toga nismo dostojni ili da nismo spremni za tako velik zadatak. Odabirom pastira Bog nam govori baš suprotno. Teško da je mogao odabrati nesigurnije kandidate za tako važnu zadaću. Pastiri su bili na dnu socijalne ljestvice; nisu imali nikakvog utjecaja. Njihovo svjedočenje čak nije bilo ni prihvaćeno na sudu. Bili su slabo educirani, slabog ponašanja, nisu imali propovjedničke vještine. Upravo tu Bog pokazuje svoju veličinu i od njih, malenih, čini velike glasnike najveće Vijesti.

Ovaj događaj mijenja i njih same. Njihova srca sada postaju ispunjena Božjom ljubavi i žarom. Baš to je ono što svi moraju prepoznavati u nama katolicima: srce ispunjeno radošću slave Božje i revnost da drugi spoznaju tu radost.

Dopustimo i mi Gospodinu u ovom božićnom vremenu da se useli u naša srca; dopustimo mu da djeluje kroz nas, da nas obdari žarom za širenje Radosne vijesti u ovim vremenima beznađa, straha i tuge. Budimo glasnici radosti, činimo ono što su činili pastiri.

***(kratka tišina)***

**Završna molitva:** Gospodine Isuse, vodi nas svojim putem i stalno jačaj da možemo vršiti djelo na koje nas ti pozivaš. Pomozi nam da nas ljudi u ovom vremenu epidemije, koje sa sobom nosi tjeskobu, strepnje i neizvjesnost, prepoznaju kao nositelje nade i radosti. Osnaži nas da se božićna radost uočava na našim licima kao odraz radosti u našem srcu. Naša Majko Marijo, Gospo Brze Pomoći, obrano od zaraznih bolesti, moli za nas! Amen.

**Pjesma:** *O tolika Tajna to* je ili *Divnoj dakle*

**Molitva i blagoslov s Presvetim.**

**Pjesma**: *O pastiri, vjerni čuvari ili Veselje ti navješćujem (1. i 3. kitica – A pastiri došli skromno...)*

Priredio: vlč. Božidar Nađ